ບັນດາສະມາຊິກ UN ຕົກລົງ ທີ່​ຈະຮັບ​ເອົາ ອົບ​ພະຍົບຊີ​ເຣຍ ຫຼາຍກວ່າ ໜຶ່ງແສນຄົນ
ອິງ​ຕາມ ອົງການ​ສະຫະ​ປະຊາ​ຊາດ ບັນດາ​ປະ​ເທດ​ຕ່າງໆ ທີ່​ສະ​ເໜີ​ຈະ​ຮັບ​ເອົາ​ ຊາວ​ອົບ​ພະຍົບນັ້ນ ສ່ວນ​ຫຼາຍ​ແລ້ວ ​ແມ່ນ​ມາຈາກ​ສະຫະພາບ​ຢູ​ໂຣບ.
ອົງການສະຫະປະຊາຊາດ ກ່າວວ່າ ບັນດາປະເທດສະມາຊິກ ໄດ້ຕົກລົງ ທີ່ຈະຮັບເອົາ ຊາວອົບພະຍົບຊີເຣຍ ໄປຕັ້ງຖິ່ນຖານໃໝ່ ຫຼາຍກວ່າ 100,000 ຄົນ ຈາກບັນດາປະເທດເພື່ອນບ້ານ ທີ່ຮັບ ເອົາຊາວອົບພະຍົບເຫລົ່ານັ້ນຢູ່ເວລານີ້ ຊຶ່ງເປັນຈຳນວນ 2 ເທົ່າ ຂອງໂຕເລກ ທີ່ໄດ້ມີການສະເໜີຮັບເອົາໃນເມື່ອກ່ອນນັ້ນ ການປະກາດດັ່ງກ່າວ ໂດຍຫົວໜ້າອົງການຊ່ວຍເຫລືອອົບພະຍົບ ຂອງສະຫະປະຊາຊາດ  ທ່ານ Antonio Guterres ໃນວັນ ອັງຄານວານນີ້ ໄດ້ມີຂຶ້ນ ຫຼາຍໆຊົ່ວໂມງ ຫຼັງຈາກກອງປະຊຸມຂອງ ບັນດາປະເທດໃຫ້ການຊ່ວຍເຫລືອ ຢູ່ທີ່ Geneva ຊຶ່ງທ່ານໄດ້ ກ່າວຊ້ຳອີກເຖິງ ຄຳ ຮຽກຮ້ອງໃຫ້ ນາໆຊາດເພີ້ມການຮ່ວມມືໃນການຈັດຫາຖິ່ນຖານໃໝ່ໃຫ້ແກ່ຊາວອົບພະຍົບຊີເຣຍ ທີ່ກຳລັງຫລົບໜີສົງຄາມກາງເມືອງ ແລະ ການບຸກລຸກ ຂອງພວກກຸ່ມຫົວຮຸນແຮງລັດອິສລາມນັ້ນ ທ່ານ Guterres ເວົ້າວ່າ ອິງຕາມ ອົງການສະຫະປະຊາຊາດ ບັນດາປະເທດຕ່າງໆ ທີ່ສະເໜີຈະຮັບເອົາຊາວອົບພະຍົບນັ້ນ ສ່ວນຫຼາຍແລ້ວ ແມ່ນມາຈາກສະຫະພາບຢູໂຣບ